**Harry Edward Styles** (s. 1. helmikuuta 1994 Redditch, Worcestershire, Englanti, Iso-Britannia) on brittiläinen laulaja ja näyttelijä. Hän nousi alun perin julkisuuteen yhtenä poikabändi One Directionin jäsenistä. Styles on julkaissut soolourallaan kolme studioalbumia: *Harry Styles* (2017), *Fine Line* (2019) ja *Harry’s House* (2022). Hänen suurimpia hittejään soolouralla ovat "Watermelon Sugar" ,"Sign of the Times", "Adore You", "Lights Up" ja "As It Was".

Styles palkittiin Grammy-palkinnolla maaliskuussa 2021, kun "Watermelon Sugar" voitti parhaan pop-sooloesityksen kategorian.  Helmikuussa 2023 hän voitti kaksi Grammya; vuoden paras albumi ja vuoden paras pop-laulualbumi.

Tausta
------

Harry Stylesin vanhemmat ovat Anne Twist ja Desmond Styles. Hänellä on vanhempi sisko Gemma Styles. Hän syntyi Redditchissä ja muutti lapsena Holmes Chapeliin, Cheshireen. Ennen *X Factoriin* osallistumista 16-vuotias Styles työskenteli osa-aikaisesti koulun ohella W. Mandevillen leipomossa Holmes Chapelissa. Hänellä oli myös kolmen kaverinsa kanssa kouluaikoina yhtye nimeltä White Eskimo.

Stylesin vanhemmat erosivat, kun hän oli seitsemänvuotias. Hänen äitinsä alkoi myöhemmin seurustella Robin Twistin kanssa, ja he avioituivat vuonna 2013. Twist kuoli syöpään kesäkuussa 2017.

Musiikkiura
-----------

### *X Factor* ja One Direction

Harry Styles osallistui Britannian *X Factorin* seitsemännelle tuotantokaudelle vuonna 2010 alun perin sooloartistina. Hän esitti koelauluissa osan Stevie Wonderin kappaleesta "Isn’t She Lovely" sekä osan Train-yhtyeen kappaleesta "Hey Soul Sister". Styles putosi kilpailusta Pudotusleiri-vaiheessa, mutta tuomaristo muodosti kuitenkin viidestä pudonneesta kilpailijasta poikabändin, jolle Styles keksi nimen One Direction. Yhtye sijoittui kilpailussa kolmanneksi ja sai pian levytyssopimuksen. Yhtyeen muut jäsenet olivat Zayn Malik, Liam Payne, Louis Tomlinson ja Niall Horan. Yhteensä One Direction julkaisi viisi studioalbumia, ja niitä on myyty maailmanlaajuisesti yli 35 miljoonaa kappaletta.

### Sooloura

Styles siirtyi soolouralle One Directionin jäätyä määrittelemättömän pituiselle tauolle maaliskuussa 2016. 7. huhtikuuta 2017 hän julkaisi ensimmäisen soolosinglensä "Sign of the Times" tulevalta debyyttialbumiltaan. Kappale sijoittui Britannian listan kärkeen ja Billboard Hot 100 -listalla neljänneksi. Seuraavaksi julkaistiin singlet "Two Ghosts" ja "Kiwi", joista kumpikaan ei yltänyt korkeisiin listasijoituksiin. Stylesin nimeä kantava debyyttialbumi julkaistiin 12. toukokuuta 2017. Albumi sijoittui kärkeen muun muassa Britannian, Australian, Kanadan, Irlannin ja Yhdysvaltojen listoilla. Toinen sooloalbumi *Fine Line* julkaistiin 13. joulukuuta 2019, ja 20. toukokuuta 2022 hän julkaisi albumin *Harry’s House*.

### Muut työt

Harry Styles näytteli vuonna 2017 ensi-iltansa saaneessa elokuvassa *Dunkirk*, jonka ohjasi Christopher Nolan. Hän on myös tehnyt cameo-esiintymisen bänditovereidensa kanssa Nickelodeon-kanavan sarjassa *iCarly*.

Hän näytteli myös syksyllä vuonna 2022 ensi-iltansa saaneissa elokuvissa *Don’t Worry Darling* ja *My Policeman*.

Styles on toiminut mallina muun muassa useissa Guccin kampanjoissa. Hän on myös julkaissut oman Pleasing-kosmetiikkamerkin.

Yksityiselämä
-------------

Styles on tiettävästi seurustellut laulaja Taylor Swiftin, malli Kendall Jennerin sekä malli Camille Rowen kanssa. Stylesin on nähty tapailevan näyttelijä-ohjaaja Olivia Wildea tammikuusta 2021 lähtien. Wilden entisen kumppanin, näyttelijä Jason Sudeikisin mukaan Wilde ja Styles asuivat yhdessä Stylesin Lontoon-kodissa. Pari erosi 2022 syyskuussa.

Diskografia
-----------

### Sooloalbumit

* *Harry Styles* (2017)
* *Fine Line* (2019)
* *Harry’s House* (2022)

### Singlet

* "Sign of the Times" (2017)
* "Two Ghosts" (2017)
* "Kiwi" (2017)
* "Lights Up" (2019)
* "Watermelon Sugar" (2019)
* "Adore You" (2019)
* "Falling" (2020)
* "Golden" (2020)
* "Treat People with Kindness" (2021)
* "As It Was" (2022)
* "Late Night Talking" (2022)
* "Music for a Sushi Restaurant" (2022)
* "Satellite" (2023)

### Promosinglet

* "Sweet Creature" (2017)

Filmografia
-----------

* *Dunkirk* (2017)
* *Eternals* (2021)
* *Don’t Worry Darling* (2022)
* *My Policeman* (2022)

Lähteet
-------

1. ↑  One Direction news *Capitalfm*. Viitattu 19.12.2016.
2. ↑  4 Of The 5 One Direction Members Now Officially Have Solo Deals *The Forbes*.  26.8.2016. Viitattu 19.12.2016.
3. 1 2  Kunnioittiko Harry Styles ex-tyttöystävän Caroline Flackin kuolemaa gaalassa? Miehen rintapielestä löytyi koskettava ele *is.fi*.  19.2.2020. Sanoma Media Finland. Viitattu 27.2.2020.
4. ↑  Firriolo, Andrew: Megan Thee Stallion, ‘Folklore,’ and ‘Watermelon Sugar’ See Big Post-Grammys Sales Boost *Rolling Stone*.  18.3.2021. Viitattu 21.3.2021. (englanniksi)
5. ↑  Harry Styles voitti vuoden albumin Grammyn – poptähti Beyoncesta tuli eniten Grammy-palkintoja koskaan voittanut *Yle Uutiset*.  6.2.2023. Viitattu 6.2.2023.
6. ↑  Holmes Chapel X Factor star Harry Styles can win show say school bandmates *Chronicle*.  29.9.2010. Viitattu 19.12.2016.
7. ↑  Harry Styles' stepfather Robin Twist dies aged 57 after 'long cancer battle' - BBC Newsbeat *BBC Newsbeat*.  22.6.2017. Viitattu 28.7.2017. (englanniksi)
8. ↑  Harry Styles Biography *Biography.com*. Viitattu 19.12.2016.
9. ↑  One Direction: 'Up All Night' Album review *Digital Spy*. Viitattu 23.3.2019. (englanniksi)
10. ↑  "Columbia Records News" *columbiarecords.com*.  Arkistoitu 24.12.2013. Viitattu 23.3.2019. (englanniksi)
11. ↑  Harry Styles fans excited for his Dunkirk role but not sure what a Dunkirk is *Independent.com*.  15.12.2016. Viitattu 19.12.2016.
12. ↑
13. ↑  "Harry Styles finally opens up about Taylor Swift: ’Relationships are hard - but her songs are bloody good’" (Maksullisella käyttäjätunnuksella) *The Telegraph*. Viitattu 27.2.2020. (englanniksi)
14. ↑

Aiheesta muualla
----------------

* Harry Styles Twitterissä

* Kuvia tai muita tiedostoja aiheesta **Harry Styles** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Japani
* Tšekki
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana
* IdRef

 |

 |